Arnór Sigurðsson og Hörður Björgvin Magnússon komu báðir við sögu hjá CSKA Mosvku í kvöld . Ljósmynd / CSKA Moskva Hörður Björgvin Magnússon lék allan leikinn fyrir CSKA Moskvu sem vann 1 : 0 - sigur gegn Espanyol á Spáni í H-riðli Evrópudeildarinnar í knattspyrnu í kvöld . Nikola Vlasic skoraði sigurmark mark leiksins á 84. mínútu en Arnór Sigurðsson kom inn á sem varamaður hjá CSKA Moskvu á 76. mínútu . Þetta var fyrsti sigur CSKA Moskvu í Evrópudeildinni á tímabilinu en liðið lýkur keppni í neðsta sæti H-riðils á meðan Espanyol og Ludogorets fara áfram í útsláttakeppnina . Þá var Rúnar Már Sigurjónsson í byrjunarliði Astana sem tapaði 4 : 1 á útivelli gegn Partizian . Dorin Rotariu skoraði eina mark Astana í leiknum á 79. mínútu en Rúnar fór af velli á 85. mínútu . Astana endar í neðsta sæti L-riðils með 3 stig en eini sigurleikur liðsins kom gegn Manchester United í Kasakstan í lok nóvember . Albert Guðmundsson lék ekki með AZ Alkmaar vegna meiðsla í kvöld þegar hollenska liðið mætti Manchester United á Old Trafford . Leiknum lauk með 4 : 0 - sigri United þar sem þeir Ashley Young og Juan Mata skoruðu sitt markið hvor fyrir United og þá skoraði Mason Greenwood tvívegis . United lýkur keppni í efsta sæti L-riðils með 13 stig en AZ Alkmaar endar í öðru sæti með 9 stig , einu stigi meira en Partizian , sem lýkur keppni með 8 stig . Þá tryggðu Porto , Rangers , Gent , Wolfsburg , Istanbul Basaksehir , Roma , Braga og Wolves sér öll sæti í 32 - liða úrslitum keppninnar í kvöld .